প্রভাসচন্দ্ৰ লাহিড়ী

প্রভাসচন্দ্র লাহিড়ী (১৮৯৩–১৯৭৪) একজন ভারতীয় লেখক, বিপ্লবী ও রাজনীতিবিদ ছিলেন। তিনি দুইবার পাকিস্তানের পূর্ব পাকিস্তানের প্রাদেশিক মন্ত্রী হয়েছিলেন।

 প্রারম্ভিক জীবন 
প্রভাস ১৮৯৩ সালে ব্রিটিশ ভারতের বেঙ্গল প্রেসিডেন্সির রাজশাহী জেলার আড়ানীতে (বর্তমানে বাংলাদেশের একই জেলার বাঘা উপজেলায় অবস্থিত) জ্যোতিশচন্দ্র লাহিড়ীর গৃহে জন্মগ্রহণ করেন। তিনি নাটোর উচ্চ বিদ্যালয় ও রাজশাহী কলেজ থেকে শিক্ষালাভ করার পর কলকাতার একটি কলেজে ভর্তি হয়েছিলেন।

 বিপ্লবী কর্মকাণ্ড 
ছাত্রাবস্থায় তিনি স্বদেশী আন্দোলনে যোগ দিয়েছিলেন। এরপর তিনি বিপ্লবী ত্রৈলোক্যনাথ চক্রবর্তীর সান্নিধ্যে আসেন এবং সশস্ত্র ব্রিটিশ-বিরোধী অনুশীলন সমিতিতে যোগ দেন। তিনি উত্তরবঙ্গে এর অন্যতম সংগঠক হিসেবে পরিচিতি লাভ করেন এবং ধরাইল ডাকাতিতে উল্লেখযোগ্য ভূমিকা রাখেন। প্রথম বিশ্বযুদ্ধের সময় বিপ্লবীদের উপর ব্রিটিশ কর্তৃপক্ষ অত্যাচারের মাত্রা বাড়িয়ে দেওয়ার ফলে সংগঠনের নির্দেশে তিনি কলকাতায় ও পরে আসাম প্রদেশের গৌহাটিতে (অধুনা গুয়াহাটি) স্থানান্তরিত হন। তবে সেখানে পুলিশ বাহিনী অনুশীলন সমিতির কার্যালয়ে হানা দেয়, যার ফলে প্রভাস তাদের বিরুদ্ধে লড়াইয়ে যোগ দেন যা গৌহাটি সংগ্রাম নামে পরিচিত। তবে তিনি সেখান থেকে পালিয়ে যাওয়ার পর ১৯১৮ সালে গ্রেফতার হয়ে তিন ১৯২১ সাল পর্যন্ত কারাবরণ করেন। এরপর তিনি ১৯৩০ সালে লবণ সত্যাগ্রহে যোগ দিয়ে আবার বন্দী হন।

 রাজনৈতিক জীবন 
১৯২১ সালে তিনি ভারতীয় জাতীয় কংগ্রেসে যোগ দেন। তিনি ১৯৪৬ সালের প্রাদেশিক নির্বাচনে অংশগ্রহণ করে বঙ্গীয় আইনসভার সদস্য নির্বাচিত হন। পরবর্তী বছরে ভারত বিভাজনের পর প্রভাস নবগঠিত রাষ্ট্র পাকিস্তানে রয়ে গিয়েছিলেন। এরপর তিনি পঞ্চাশের দশকে পূর্ববঙ্গ আইনসভার সদস্য হয়েছিলেন। তিনি দুইবার প্রাদেশিক কারা ও অর্থবিভাগের ভারপ্রাপ্ত মন্ত্রী হয়েছিলেন। তিনি পরবর্তীতে ইউনাইটেড প্রগেসিভ পার্টির সদস্য হন।

 পরবর্তী জীবন ও মৃত্যু 
১৯৬২ সালে প্রভাস তার অসুস্থ ভাই জিতেশচন্দ্র লাহিড়ীকে দেখতে ভারতের পশ্চিমবঙ্গের বহরমপুরে যাওয়ার পর সেখানে থেকে যান এবং ২ জানুয়ারি ১৯৭৪ সালে সেখানেই মৃত্যুবরণ করেন।

 গ্রন্থমালা 
প্রভাস রচিত উল্লেখযোগ্য বইগুলো:
 বিপ্লবী জীবন
 India Partitioned and Minorities in Pakistan
 পাক-ভারতের রূপরেখা
 মুক্তি-সৈনিকের ডায়েরী

 তথ্যসূত্র 

বিষয়শ্রেণী:১৮৯৩-এ জন্ম
বিষয়শ্রেণী:১৯৭৪-এ মৃত্যু
বিষয়শ্রেণী:২০শ শতাব্দীর ভারতীয় পুরুষ লেখক
বিষয়শ্রেণী:ব্রিটিশ শাসনামলে বাংলার বিপ্লবী
বিষয়শ্রেণী:পূর্ব পাকিস্তানের মন্ত্রী
বিষয়শ্রেণী:পূর্ববঙ্গ আইনসভার সদস্য ১৯৫৪-১৯৫৮
বিষয়শ্রেণী:পূর্ববঙ্গ আইনসভার সদস্য ১৯৪৭-১৯৫৪
বিষয়শ্রেণী:বঙ্গীয় আইনসভার সদস্য ১৯৪৬-১৯৪৭
বিষয়শ্রেণী:ভারতীয় জাতীয় কংগ্রেসের রাজনীতিবিদ
বিষয়শ্রেণী:অনুশীলন সমিতি
বিষয়শ্রেণী:রাজশাহী কলেজের প্রাক্তন শিক্ষার্থী
বিষয়শ্রেণী:রাজশাহী জেলার রাজনীতিবিদ